**LLU 28. Universiādes nolikums**

(2018./19. studiju gads)

**I Mērķis un uzdevumi**

1. Veicināt studējošās jaunatnes garīgo un fizisko spēju harmonisku attīstību, ieaudzināt nepieciešamību sevi fiziski pilnveidot.

2. Noskaidrot sportiskāko fakultāti vīriešu un sieviešu grupās.

3. Sagatavot LLU izlases LASS 29. Universiādei.

**II Vieta un laiks**

Sacensības notiek LLU sporta bāzēs un Zemgales Olimpiskajā Centrā laika posmā no 2018. gada 26. septembra līdz 2019. gada aprīļa beigām.

**III Organizatori**

Sacensības vada un organizē LLU Sporta centrs, sadarbībā ar LLU Universiādē iekļauto sporta veidu treneriem un pārstāvjiem.

**IV Dalībnieki**

Universiādes sacensībās piedalās dienas nodaļas studenti, dienas nodaļas maģistranti un doktoranti, 2018. gada absolventi, nepilna laika studenti.

**V Sacensību programma, kārtība un vērtēšana**

Sacensības notiek sieviešu un vīriešu grupās.

Sieviešu grupā: vieglatlētikā, volejbolā, basketbolā, peldēšanā, florbolā, minifutbolā, badmintonā, galda tenisā un šaušanā. LLU čempionāta statusā, bez ieskaites Universiādes kopvērtējumā, notiek sacensības smagatlētikā.

Vīriešu grupā: minifutbolā, vieglatlētikā, volejbolā, basketbolā, peldēšanā, florbolā, šaušanā, galda tenisā, badmintonā un smagatlētikā.

Universiādes kopvērtējumā uzvarētājus nosaka atsevišķi sieviešu un vīriešu grupās, vērtējot 9 sports veidus sievietēm un 10 sporta veidus vīriešiem.

Par iegūtu 1.vietu, katrā no sporta veidiem, fakultātei tiek piešķirti 8 punkti, par katru nākamo pozīciju par punktu mazāk. Vienāda punktu skaita gadījumā, kopvērtējumā augstāku vietu iegūst fakultāte ar lielāku godalgoto vietu skaitu. Kā pirmais kritērijs tiek skaitītas izcīnītās pirmās vietas, ja to skaits ir vienāds, tad otrās, trešās u.t.t.

Ja sacensībās piedalās pārstāvētajā fakultātē nereģistrēts dalībnieks, komanda attiecīgajā sporta veidā tiek diskvalificēta.

Protestu iesniegšana rakstiskā veidā iespējama līdz sacensību beigām vai nākamajā dienā pēc sacensībām attiecīgā sporta veida galvenajam tiesnesim, kurš tālāk to nodod Sporta centrā. Protests tiek izskatīts 3 dienu laikā.

**VI Apbalvošana**

Godalgoto vietu ieguvējus individuāli un komandām apbalvo ar diplomiem. Pirmās vietas ieguvējus katrā sporta veidā un to disciplīnās ar LLU čempionu medaļām. Kopvērtējumā visu trīs godalgoto vietu izcīnījušās fakultātes sieviešu un vīriešu grupās apbalvo ar ceļojošajiem kausiem. Tā fakultāte, kura ceļojošo kausu par 1. vietu izcīna trešo reizi, kausu patur mūžīgā glabāšanā.

**VII Pieteikumi**

Pieteikumi sporta spēlēm iesniedzami elektroniski, nosūtot e-pastu LLU Sporta centra sporta pasākumu organizatoram (cmateikovics@gmail.com), kurš uz fakultāšu sporta kuratoru norādītajiem e-pastiem izsūta informāciju ar pieteikšanās termiņu un pārējiem nosacījumiem. Individuālajos sporta veidos pieteikumi mutiskā veidā pirms sacensību sākuma tiek veikti sacensību vietā.

**LLU 27. Universiādes kopvērtējums**

Sievietes

|  |  |  |
| --- | --- | --- |
| 1. | VMF | 50.5 |
| 2. | VBF | 45.5 |
| 3. | ESAF | 41 |
| 4. | MF | 37 |
| 5. | PTF | 31 |
| 6. | TF | 25 |
| 7. | ITF | 14 |
| 8. | LF | 11 |

Vīrieši

|  |  |  |
| --- | --- | --- |
| 1. | MF | 66 |
| 2. | VBF | 63 |
| 3. | TF | 53 |
| 4. | LF | 50 |
| 5. | ITF | 38 |
| 6. | ESAF | 27 |
| 7. | PTF | 27 |
| 8. | VMF | 14 |

**UNIVERSIĀDES SPORTA VEIDU NOSACĪJUMI**

**1. Telpu futbols**

Sacensības notiek vīriešu un sieviešu konkurencē. Dalībnieki: 4 pamatsastāva laukuma spēlētāji, 1 vārtsargs un 3 rezervisti. Par uzvaru tabulā tiek piešķirti 3 punkti, zaudēta spēle 1 punkts, neizšķirta gadījumā pēc soda sitienu izpildes uzvarētāji saņem 2 punktus. Par neierašanos uz spēli pirmoreiz tiek piešķirts tehniskais zaudējums (0 punkti), atkārtotas neierašanās gadījumā komanda tiek diskvalificēta. Piesakāmo spēlētāju skaits 8, lai drīkstētu uzsākt spēli, minimālais spēlētāju skaits pieci. Ja komanda apzinās, ka kādā no spēlēm nespēs nokomplektēt sastāvu – par to jāpaziņo sacensību galvenajam tiesnesim vismaz trīs dienas pirms gaidāmās spēles. Fakultāšu komandām sacensības obligāti jābūt vienādas krāsas formastērpos. Katrai komandai jānodrošina tiesnesis un spēles sekretariāta pārstāvis.

**2. Vieglatlētika**

Disciplīnas sieviešu grupā: 100m, 400m, 1500m skrējieni, 4x100m stafete, lodes grūšana, tāllēkšana, šķēpa mešana.

Disciplīnas vīriešu grupā: 100m, 400m, 1000m, 3000m, lodes grūšana, tāllēkšana, 4x100m stafete, šķēpa mešana.

Katras fakultātes komandā dalībnieku skaits ir neierobežots. Kopvērtējumā sievietēm tiek vērtēti 16 labākie rezultāti no fakultātes (t.sk. stafete), vīriešiem 20 labākie rezultāti no fakultātes (t.sk. stafete).

Vērtēšana: Par izcīnītu 1. vietu – 20 punkti; 2. vieta – 18 punkti; 3. vieta – 17 punkti; 4. vieta 16 – punkti.

Katrs dalībnieks drīkst startēt divos sacensību veidos un stafetē. Stafetes skrējiena punktu skaits tiek dubultots. Uzvar komanda ar vislielāko punktu summu. Vienāda punktu skaita gadījumā augstāku pozīciju ieņem tā fakultātes komanda, kura ieguvusi lielāku godalgoto vietu skaitu. Pieteikumi mutiskā veidā jāiesniedz pirms sacensību sākuma sacensību vietā.

**3. Volejbols**

Pēc 27. LLU Universiādes rezultātiem 1. un 2. vietas ieguvēji tiek izsēti un pārējo komandu starpā notiek izloze, izveidojot 2 apakšgrupas kā sieviešu tā vīriešu grupās. Grupās spēles tiek aizvadītas pēc apļa izspēles principa. Pēc apakšgrupu spēlēm tās komandas, kuras apakšgrupās ieņēmušas 1. un 2. vietu, savstarpēji izspēlē „krustu”, bet apakšgrupu trešo vietu ieguvēji sacenšas par 5. vietu, apakšgrupās pēdējās vietās esošās komandas aizvada spēli par 7. vietu. Ja komanda pirmoreiz neierodas uz spēli, tiek piešķirts tehniskais zaudējums. Pēc otrreizējas neierašanās komandu diskvalificē. Spēli uzsākot, laukumā jābūt 6 spēlētājiem. Ja komanda apzinās, ka kādā no spēlēm nespēs nokomplektēt sastāvu – par to jāpaziņo sacensību galvenajam tiesnesim vismaz trīs dienas pirms gaidāmās spēles. Pieteikumā maksimums 10 spēlētāji. Katrai komandai jānodrošina tiesnesis un spēles sekretariāta pārstāvis. Spēle noslēdzas tiklīdz kāda no komandām uzvar divus setus. Ja uzvarētāju nepieciešams noteikt trešajā setā, tas tiek spēlēts līdz gūtiem 15 punktiem. Ja komanda guvusi 15 punktus, bet pārsvars nav vismaz divi punkti, tiek spēlēts līdz uzvarētāji panāk nepieciešamo pārsvaru.

**4. Peldēšana**

Sievietēm: 50m brīvais stils, 50m brass, 50m uz muguras, 4x50m brīvā stila stafete.

Vīriešiem: 50m brīvais stils, 50m brass, 100m brīvais stils, 50m uz muguras, 4x50m brīvā stila stafete.

Katrs dalībnieks var startēt 2 individuālajās disciplīnās un stafetē. Sieviešu konkurencē tiek vērtēti 8 individuālie rezultāti un stafetes rezultāts. Vīriešu konkurencē 10 individuālos rezultātus un stafeti. Katrā distancē vērtē 20 labākos rezultātus. Par 1.vietu tiek piešķirti 24 punkti, par 2.vietu 22 punkti, par 3.vietu 20 punkti. Par 4.vietu 19 punkti, (...) par 20. Vietu 3 punkti. Stafetes punktu skaits tiek dubultots.

Dalībnieki, kuri ierindojas zemāk par 20.vietu, savai komandai dod iztrūkstošo ieskaiti (ja tāda nepieciešama) 1 punkta apmērā. Dalībnieku skaits neierobežots.

**5. Basketbols**

Sacensības notiek pēc FIBA noteikumiem ar spēles laiku 2 x 10 minūtes apakšgrupu stadijā, 2 x 15 minūtes finālspēle un spēle par 3.vietu. Sieviešu turnīra izspēle tiks noteikta pēc pieteikušos komandu skaita. Vīriešu komandu konkurencē komandas tiek sadalītas divās apakšgrupās, ņemot vērā pērnās Universiādes rezultātus. Apakšgrupu sadalījums tiek noteikts pēc 27. Universiādes basketbola turnīra rezultātiem. Apakšgrupu turnīra posmā komandas spēlēs katra ar katru. Turpinājumā katras apakšgrupas 3.vietu ieguvēji sacenšas par 5.vietu, 4.vietu ieguvēji par 7.vietu. Abu apakšgrupu pirmo divu vietu ieguvēji savstarpēji izspēlē „*krustu*”, pāru uzvarētāji pēc tam spēlē par 1. vietu, zaudētāji par 3. vietu.

Fakultāšu komandām sacensības obligāti jābūt vienādas krāsas formastērpos ar numuru. Uz turnīru pieteikto spēlētāju skaits ir 10. Spēli uzsākot, laukumā obligāti jābūt 5 spēlētājiem. Ja komanda apzinās, ka kādā no spēlēm nespēs nokomplektēt minimālo pieļaujamo spēlētāju skaitu – par to jāpaziņo sacensību galvenajam tiesnesim vismaz trīs dienas pirms gaidāmās spēles. Katrai komandai jānodrošina tiesnesis un spēles sekretariāta pārstāvis. Ja komanda neierodas uz spēli pirmoreiz, tiek piešķirts tehniskais zaudējums (tabulā ierakstīti 0 punkti). Pēc otrreizējas neierašanās komandu diskvalificē.

**6. Florbols**

Sacensības notiek pēc Starptautiskās Florbola Federācijas apstiprinātiem noteikumiem. Katrai komandai obligāti jāpiesaka viens tiesnesis. Maksimālais spēlētāju skaits komandā ir 10. Izcīņas kārtību nosaka pārstāvju sapulcē, vadoties no pieteikto komandu skaita. Ja komanda neierodas uz spēli pirmo reizi, tiek piešķirts tehniskais zaudējums ar 0 punktiem. Pēc otrreizējas neierašanās komanda tiek diskvalificēta. Uzsākot spēli, laukumā obligāti jābūt

5 spēlētājiem. Ja komanda apzinās, ka kādā no spēlēm nespēs nokomplektēt minimālo pieļaujamo spēlētāju skaitu – par to jāpaziņo sacensību galvenajam tiesnesim vismaz trīs dienas pirms gaidāmās spēles.

**7. Smagatlētika**

Sacensības notiek spēka trīscīņas vingrinājumā – svaru stieņa spiešanā guļus pēc pastāvošajiem sacensību noteikumiem. Ieskaitē tiek vērtēti 8 dalībnieki, kuri pieteikumus iesniedz sacensību vietā. Svara kategorijas: Līdz 59; 66; 74; 83; 93; 105; 120kg un 120+ kategorijas. Izteikti neliela dalībnieku skaita gadījumā, blakus esošās svaru kategorijas ar visnelielāko dalībnieku skaitu var tikt apvienotas. Sacensības LLU Universiādes ieskaitē notiek tikai vīriešu konkurencē, bet LLU čempionāta ietvaros sacenšas arī sievietes.

**8. Šaušana**

Sacensību ieroči: MŠ – 2 (pneimatiskā šautene). Sacensību programmā 3 piešaudes un 5 ieskaites šāvieni. Dalībniekus ar lodītēm nodrošina LLU Sporta centrs. Komandu pārstāvēt ļauts 3 dalībniekiem gan sieviešu, gan vīriešu konkurencē, bet ieskaitē tiek vērtēti katras fakultātes divus labākos rezultātus uzrādījušie sportisti. Vienāda punktu skaita gadījumā, savstarpēja neizšķirta izšķiršanā, vērā ņem komandu trešā dalībnieka rezultāts.

**9. Badmintons**

 Sacensības notiek pēc Badmintona Pasaules federācijas (Badminton World Federation) noteikumiem. Turnīra izspēles kārtība tiek noteikta atkarībā no pieteikto dalībnieku skaita, kurš noteikts kā neierobežots. Badmintona turnīrs notiek sieviešu un vīriešu konkurencē.

**10. Galda teniss**

 Sacensības notiek pēc Starptautiskās Galda tenisa federācijas (International Table Tennis Federation) noteikumiem. Galda tenisa turnīrs norisinās gan vīriešu un gan sieviešu konkurencē. Katru fakultāti var pārstāvēt 3 vīrieši un 3 sievietes, kas piedalās vienspēļu turnīrā. Kopvērtējuma ieskaitē tiks vērtēti katras fakultātes visi trīs rezultātus uzstādījušie spēlētāji, kas dos priekšrocību tām komandām, kuras uz sacensībām nokomplektēs pilnu sastāvu. Atsevišķu komandu vienāda gūto punktu skaita gadījumā, priekšrocība komandai, kuras sastāvā kāds no dalībniekiem izcīnījis augstāko vietu individuāli.